정조 11년 · 목
初命崑秀按廉海西關西兼覈平山殺獄其封書曰海西關西曾有一二持斧之行而率不免辱命而損體西土之民不識朝廷之尊久矣兹命爾爲海西關西暗行兼平山按覈御史爾其克體差遣之意母憚原隰之勞周行村閭爰諮爰諏民生之疾若守令之能否詳察細訪還朝後條列以聞按廉事宜錄在左方栍邑海西豐川海州遂安關西中和成川定州祥原順安廉探條件一餉穀卽軍需還穀卽民食也或二留一分或半分半留又如兩牟之量宜加分三賑條全數恒儲各有一定之式母或違越道伯之私許守令之擅發俱非法意在所當察外此虛錄也反作也那移也料販也逋欠也穀名之變幼也單色之代捧也亦宜一一摘發區別論啓大抵糶糴之爲弊奸竇百出小民最被其困大非爲民設施之本意守令治績多在於此一條爾於潛行閭里之時先探會付之虛實斂散之偏均出道後參以所聞反閱査究至於單代捧留之習關西爲甚槪京司發賣上營作錢之際皆用折來之法不念裒寡之方或貴如金或賤如土從以正穀縮而皮穀增方伯之典一道穀總者猶不知頭緖要領一任其紊亂空虛事之疏忽孰甚於是勿論餉與還各項穀物抽栍審視如有名色之相左須皆遂段論列托公而移充未捧而容奸取剩而料販者幷計石數以聞一內地邑稅自昔丙子以後因其運糧於江邊結收二甲之稅三分減一大抵量案之混淆而還起之相雜吏奸莫杜民困轉若且況火田守令之射利在此比總之外徒歸私橐有司每請査括宮房輒呈折受而朝家必靳許而痛禁者槪無是則守令將不得措手也然屬之民庫則尙可說也歸之已物者寧不駭然參以傳聞扣其所犯其中最無嚴者摘發論啓一民庫爲弊何處不然而本道所謂大同庫儲在在是鬼錄間有再斂三斂之慮云此槪爲守令者看作已有任其橫濫除非迎送或營納之需而如有就中犯用者限數年溯考先治吏鄕仍又據實陳聞一勅庫所係不啻嚴重近年纔經兩勅摘奸相續典守之效或似有勝而事過之後着手無處則爲守令者又安知無如前犯用乎此亦不可不察犯者論啓一內寺奴婢一自丙申刷官革罷之後付之營邑通用甲午總朝家於此每以謂庶有實惠云爾及至近年反生弊端觀於向來鏡倅事亦足反隅充頉之際如有守宰吏鄕之容私作奸者採之物議出道後痛加査治後守令論勘驛奴婢弊瘼一體査探一宮房折受及衙營設屯處差監貽弊不一其端災實相混豐歉不分虐政甚於貪吏催科急於正稅營邑知之亦莫敢誰何可勝駭痛詳加探察小則自斷科罪大則指的論啓一關西邊圉重地海西畿輔要▣而尙武之政近益掃如春秋水陸操鍊停廢已多年所外此城操官點亦皆許久抛置民不知兵兵不識帥器械則杇破摟櫓則傾圯烽把則疏虞脫有陰雨將何捍禦又況簽丁紛雜尤係寒心里定成式意非不美法久弊生奸僞日滋所謂張三李四太半是虛簿事之無謂反甚於黃白之充定自關西來者輒先說此弊而迄今有說而無捄其所矯革之方雖非一時按廉之臣所可臆決而目擊異於再剽必有物情之可探者爾於還朝之後具意見陳聞右頃諸般戎務亦須一一點視如有太不謹者當該帥臣守令隨卽論責一兩西初不別置鎭營詷捕之責專任兼營而守令輩初不留心於戢盜之政間送跟捉平民反被侵擾此亦當察之一端另加採探以聞一驛弊亦難勝言馹騎之玄黃吏卒之凋殘近聞無異於三南而戶復不歸沾丐站待難繼飼喂命令幾至於不通此由郵官多不事事染指之不足侵漁之無厭馴致莫可收拾之境其尤無良者摘發論啓至於撥路稽忽尤莫甚焉京司之私札絡續上營之濫載狼藉而漫不拘禁視同行路爾於往來之時先從一二現發之事這卽懲治甚者執奏一典則頒降卽初元令甲而伊後諸道多有違式抵罪況此兩道爲守宰者太半是年少武弁也任念乘快安知無法外濫刑枉殺人命之患乎爾於潛行也先探橫被有無出道後隨卽校閱小者自斷大者論列一有國所重莫嚴於三尺西俗勁悍尙氣而好鬪殺越之獄兩西最繁而爲檢官者率是未經事不識字之類檢驗不以實論斷乖其方朝家近因審理之頻行熟知爲弊之滋大向來中和金處元江界李宗大等査案實關倫常之大變而特因檢辭之錯謬未免許多循襲間幸另行究閱雖卽區別玉石而卽今在囚中無論已錄啓未錄啓凡屬疑晦之案一一撮槪還朝後別單陳聞一訟理亦係治政之大務冤鬱之莫伸貨賄之肆行者幷宜探察以聞一引滿妨務者便嬖干政者衙客用事者隨聞論啓一賣鄕卽兩西通患納財而陞鄕受囑而差任肥已爲事暋不知恥似此不法無良之人須置烹阿之典可責懲墨之效無論數爻多寡隨聞執論母憚大吏一西俗尙武自古伊然挽近趨向突改弓馬變以縫掖較獵之場反成絃誦之所書堂鄕祠無邑無之爲弊百端民受其困甚至左道喧囂惑世而誣民如寧邑成都等深峽荒寺往往有蹤跡詭秘者致有前春之逆變伊後洞諭果爲懲創乎爾須留心採探一松禁異於他道而陽孟昌朔諸邑拱抱最多木商利其賭贏邑宰藉以修廨濫斫之不足民不聊生傳聞至徹於九重此亦當禁而當察一僧徒凋殘不可歇看效功於不虞得力於無事義僧之除番寺釋之蠲稅槪有深意存焉近聞困於營邑之誅求名菴臣刹無不空虛慮患之方豈容任置如對守宰申加面飭期有蘇革之效一道內關防在在疏虞寧遠江界爲北關要衝昌城龜城爲西路交會外此諸邑間多天設地塹而禁越防阨必不成樣矧又十餘山城亦係必守之地參以道路之所傳行過處躬往詳審城餉軍器亦宜抽栍點閱一西比別設道科之規槪在綏遠之義射技勇力之絕倫者擇其最可用指名以聞一人材不係於遠邇學行之著稱者別加採訪孝子烈女忠臣後裔之泯沒無傳者亦宜參以輿誦更考實蹟別單條列以聞一海西條件當如關西而本道詳定未卽畿甸三南之儲置也任其腐傷潛自反弄此由守令之不畏法也雖曰無分給之例有摘奸之行故不敢容手於其間云而反弄獨非容手乎一依還穀餉穀例遍探於潛行時反閱於出道後犯者當如法勘繩指名論啓一賦役之若三南爲最繁穀無不納之民般無不裝之邑而本道則偏蒙我先大王如天之澤蠲貸之擧不幷以南全一方幷許作錢恩至渥也德至厚也守令亦人也寧或染指於其間而民以米納官官以錢輸京射利雖急違法胡甚朝家之嘗所痛駭者在此犯者視還餉料販加等勘律在所不已爾須着意探察拔例査究以爲懲一勵百之地一長山封禁與安眼罷老無異宮材常用不惟不許年前惠局繕倉之役雖於旣斫之後終不許其搬運卽此難愼之意可以知之然而盜斫潛代轉成童濯此非守令邊將之罪乎主管之帥臣亦敢曰不知乎此亦不可不察也一道伯體重雖不直請論勘疵類之政不宜掩庇兵水使之料理掊克致察論列一栍邑守令之非理不法到卽封庫必準蹯印文書一治路守令及邊將察訪中軍虞候等治蹟亦宜採察論列一雖非栍邑及沿路邑若於傍近地方有不法之及聞者躬往按廉一如栍邑至是復命其書啓曰臣於二月二十九日伏承平山府按覈海西關西暗行之命袛奉聖旨馳到平山府竣事後仍自海西轉入關西或乍出旋潛或旣去復來前後四十五日統計程途合爲三千里海西之沼峽關西之淸南北聞見所及足跡所到處反復採探摭其實狀出道後參以査究敢此陳聞惟我聖上宵旰爲民一念勤懇乃以兩路廉察之重付之一介蒙騃之賤詢諮之至意責勉之聖諭逈出尋常臣仰感簡界之甚隆俯念職任之不輕豈不欲奔奏原隰殫竭忱誠以效一半分酬報而顧臣年淺識闇州縣之事例軍民之利害皆所昧昧猥膺閱獄之任兼承持斧之寄旣不能宣揚厦氊之德意又未克究察蔀屋之疾若僨誤居多慚悚靡措栍邑一依封書內次第兩西諸邑一單條陳而沿路各邑一體分書於栍邑之下兩道道臣到營俱未滿數朔故不爲論啓黃海兵使赴任屬耳黃海水使及平安兵使姑未及赴任亦不擧論中軍虞候察訪邊將只有疵政人論列兩道弊瘼之宜變通者孝烈之合旌褒者獄案之當審理者幷開錄別單以備睿覽豐川府使李萱斷飮有譽均糶騰頌莅任數朔別無疵聞而勅庫錢之虛留城餉米之那移雖不必專責亦難免不察刑具違式亦涉可駭勅需庫遺在錢一千七百四十兩內三百十六兩留庫一千四百二十四兩逋欠軍糧庫小米三百二石零大米十七石零詳定庫那移無刻誌之棍爲八箇大小棍元無區別答杖不準刑穴海州判官尹行儼衰年劇邑剸理不疏故家遺規恬謹有素三載居官已多成績糴弊銳意釐革鄕奸留心禁戢遂安郡守趙毅鎭剖決無滯剛核稍過猛杖之浮謗難信蠲役之實惠屢聞不治之餘頗能懲畏以上海西栍邑中和府使金餋和差欠綜明頗似質慤當官處事略有可觀成川府使鄭宇淳出自宰列民望方切志非不勤政非不鍊而威欠束濕病或妨務倉逋雖少杖違頗多司倉太三十三石欠縮棍杖俱不刻誌訉杖不準刑穴行用外又有別杖名色定州牧使李家煥文士治規謂有可觀孔道劇務奈非其才行小惠則外衒蠲減之名賭大利則內營料販之術勅需犯用全昧典守之嚴稅米代捧明有換送之跡各倉穀簿一任紊亂諸般刑具漫不照檢衙客于政而作爲聚斂之藪猾校用事而初無戢束之意外此民庫米之那移官廳穀之茍充各項不法非止一二臣於出道後執捉蹯印文書先卽封庫勅需留庫錢四千兩內二千兩以甲辰支勅加下事依營關放債三百五十四兩六錢公下四百八十五兩四錢監色逋欠九百七十兩自官取用使京居趙姓人換送灣府時留只是一百九十兩田三稅大小米太自是年年軍餉會錄者而丙午條大米四百九十五石零每石價錢五兩五戔太一百九十六石零每石價錢二兩七戔五分以錢收捧合錢三千二百六十七兩零內四十兩公下六百二十七兩零該倉色吏處逢授二千六百兩換送灣府後上頃米太之代以官廳火稅小米一百二十一石朔餘小米二十五石太一百三石還穀反閱後掃庫小米九十石充補其餘大米二百五十九石太九十三石時未充數方在虛留所謂掃庫小米半雜塵土棍杖不刻誌訉杖不準式常時不用刑穴屢次推尋始爲現納大米會付八萬一千七百二十七石零內四萬一千六百二十三石零還分四萬一百三石零留庫內四千八百三十二石零以本色在三萬五千二百七十一石零以小米流來代留順安縣監李英敎新到姑無毀譽久曠宜有警飭前縣監金載億前後納賂差任合爲二千七百餘兩客謗喧騰久猶不息官雖已遞事難終掩祥原郡守鄭爀臨民聽訟全無官長之體出言行政徒仰房妓之口督山田之加稅失業半是疲氓縱首鄕而捧賂差任專屬富戶睯不畏法惟事肥已錢還禁嚴而勅庫米則無難代捧餉需體重而司倉穀則恣意反作種種干科不一其端執出文書亦已封庫自知其罪之終難倖免分送校吏於隣近各邑臣行踪跡密密追探致有出道後現捉之事後弊所在亦宜重勘火稅丙午執總爲一萬九十餘日耕溯考十數年來最高總則加執之數至於一千二百八十餘日耕之多稅小來爲一千三百四十五石零而二百石移代民三庫一千一百四十五石及毓祥宮折受火稅上納餘米六十五石竝爲官用勅需庫還分小米六百七石零代錢二千五兩零零石三兩三戔以錢分還司倉小米一千一百七十五石零反作賣鄕錢九百五十兩內五百兩官用四百五十兩與座首李命愼分食○以上關西栍邑長淵縣監吳載重徵督勅逋已聞察奸之稱禁戢封松宜勉守土之責殷栗縣監宋啓來恬雅本色簡靜爲治公田拾花民無三日之勞平廳貿果官捐每月之捧餘結補役歌頌載路論其政績幾最一道文化縣令金履裕悉心革弊任謗徵逋初政尙猛鄕猾最戢前縣令李英澤在任時或稱儒案或稱將薦前後賣鄕捧錢之數合四千二百八十兩內一千兩官用二千二百兩京居人梁哥處換送二百兩官妓卜暹捧用其餘八百八十兩鄕任及吏房分用事極駭聽不可以已遞而不論黃州牧使趙長鎭雄州熟手濟以勤謹聲績已著不勞而治瑞興府使沈公猷自是老鍊差欠剛斷大體固好微謗宜略平山府使金璿誠於撫民勤於詷盜又能捐出官廩結構店舍行路改觀皆稱實績金川郡守李廷衡一心奉公不求赫譽先察屯弊他政可推江東縣監徐美修分糶旣精束鄕頗嚴政平訟簡閭里晏如殷山縣監李遇濟邑僻事簡治又不擾積弊纔祛疲氓庶蘇順川郡守李晦植弊邑初手孜孜圖治倉奸稍杜民譽方始安州牧使尹長烈政有條理志在修擧數遞之餘治效可責稅米代捧戶錢疊徵有難曲恕巡兵營各項公下條大米九十四石零小米九百九十石零有會付穀發賣上使之營關而乃以丙午條田三稅大米四百四十六石每石價錢六兩六錢小米五百六石零每石價錢五兩一錢太二百九十三石零每石價錢三兩三錢合錢六千四百九十七兩零內四千二百九十九兩零以每石四兩之直分納于兩營餘錢二千一百九十七兩零則姑無公用區處奸吏輩養戶防納禁令甚嚴而旣現捉之後不治奸吏再徵民間怨聲藉藉雖以臣所査發者言之米太先捧之數已爲二十石零嘉山郡守李禹道莅任屬耳毀譽無聞隨事修擧勉在來後博川郡守朴基赫江商頌惠隣穀蠲弊治有氣力初政可尙寧邊府使徐龍輔威望所推遐荒拭目捍禦關防克體詰戎之責懷保寺刹先思蘇瘼之方肅川府使李潤慶殫誠約已任謗査丁周歲西邑一念圖報平壤庶尹金履中聽斷無礙周通有譽屢典之餘治規已成高陽群守李素抄飢分賑隨事綜明麥登尙遠野無飢色坡州牧使洪仁默捐廩營賑已足可尙倉厫一新民不知役長湍府使李觀賢仰感恩養能勉殫竭觀於修廨可知其餘以上海西關西京畿沿路邑黃海中軍金宗淵戢盜之政不勤徵債之刑太酷藩幕雖閒不容仍置吾义浦僉使洪道俊助泥浦萬戶劉泰成等松禁不嚴臣行摘奸時多有執頉已爲棍治封書中廉探條件凡爲二十四條隨聞見逐段懸錄于左民庫事勅庫事屯弊事軍丁事獄案事孝烈事六條方有條論於別單不爲疊陳穀簿事勿論餉穀還穀適當還分未畢之際雖有虛錄反作郡移料販逋欠穀名變換單色代捧等幼弄作奸已於還分文書中從便彌縫有難一一摘發而潛行時先探會付虛實出道後抽栍反閱而別無大段虛欠之弊只於執頉處論啓火田執稅事此與元田結卜有異有所謂片時耕一息耕一朝耕一日耕而以八片爲一息以二息爲一朝耕以四朝爲一日耕每於秋成後隨其豐歉蹯驗出稅同是一日耕而豐年則執爲三日耕常年則執爲二日耕歉歲則執爲一日耕此所謂上中下三等執稅而出米之法一道之內邑各不同一日所耕或收二斗或三四斗邑例或有多少間劃付公庫處而大體全歸於守令之私用峽民生涯專在於執稅高下蹯驗時操縱之習不可不嚴加裁抑寺奴婢兩西奴婢元額不至如三南之夥多充頉之際姑無作奸之弊又有餘奴婢捧貢者隨闕塡充驛奴婢弊瘼別無入聞者戢盜事近來所謂活雉軍處處群聚各邑討捕營擧皆留意詷察而跟捉之際侵撓乎民反有甚於盜賊臣於行過時捕校作拏者隨現重治亦爲另飭於各該守令驛弊事位田之混淆郵卒之凋殘積弊果不止一二與道臣相議使之從長釐革撥路遲滯之弊往來之時隨現懲治刑具典則頒降之後列邑瓦相戒飭咸知致勤而行用之際自不無如干參差者臣於栍邑則遂邑較閱沿路邑則藩閫各鎭營一一摘奸小則懲治該吏大則論列納賂決訟聽訟一事最爲守令之先務生民休戚專係於此故潛行時此一條尤爲多歧採察則或不無誤決稱冤者而細瑣不足上煩天聽所經各邑守令中別無引滿妨務者而便嬖干政衙客用事事略有論列處賣鄕事守令條中略有所論列而賣鄕有許多般名色有捧賂錢而差鄕任軍任面任者焉有捧禮錢而陞鄕案校案者焉此皆國家之良丁也守宰之無良者侵用國家之錢糧則其弊小私賣國家之良丁則其弊大槪錢糧各有監守侵用輒易現發假令不現發所失止於錢糧故其弊小至於賣鄕則一人所納多則過百數少不下數十而又皆自願樂赴別無怨謗故隣邑不之知上營不之聞稇載以歸而人不以爲異經鄕任軍任者陞鄕案校案者擧皆頉軍丁兼又免徭役軍丁不足則有疊定之患徭役不均則有偏若之歎害及平民困瘁日甚故其弊大苟不及今嚴禁則國家良丁餘者幾希此係西路通患兩邑特其現發者陽德孟山等地松禁事臣行不至才中山諸邑故雖未及詳知沿江諸邑姑無流下木現捉者僧弊事僧役重於民役所經寺刹在在空虛臣如過守宰輒說此弊官納紙地繩鞋之屬使之量宜蠲減期於安接又招致僧徒以朝家軫恤之德意面面布諭寧邊香山寺刹因紙役之變通僧徒之還集者已爲百餘名兩道關防潛行時雖有經歷而無以摘奸出道後所經山城卽海西之九月山城關西之鐵甕山城故躬往周覽抽栍點閱樓櫓之傾圯者軍器之杇鈍者發關於山城所屬諸邑使卽修補搜訪人才薦聞公朝卽使臣之常職況旁求之德音丁寧面承則以兩西幅員之廣豈無一二篤行之士而奈臣鑑別不明搜問未遍與其不知而妄擧不若勿薦之爲愈至如武技勇力絕倫之人西土本來尙武苟有所聞知豈敢不陳聞而所經關西數十州適未見一箇健兒人才武技幷不得擧論仰孤德音俯▣常職不勝惶恐詳定米事臣於所過處一依還穀例詳加反閱公下外別無料理不法之事長山以北稅米作錢事先朝罔極之恩淪浹海民而爲守令者果有以米捧以錢納使實惠不究者則其爲無狀非比於尋常不法此一條詳細採探則作錢之法以大米一石價四兩五錢小米一石價三兩五錢太一石價一兩七錢永爲定式雖尺童愚婦咸知爲朝家成憲設有貪墨之守令勒令以本色來納民無順從之理長山串松禁臣潛過長淵境內時遍蹯長山內外絕頂深谷無不一一躬審則已往之童濯姑無論或有䂨置者或有方䂨者丁丁之聲聞於山外間又有民冢之入葬於標內者禁令蕩然誠極驚駭該府下吏及水營兵禆拿致嚴棍懲礪該水使所當請勘而赴任旣不久且已移職不爲擧論○別單曰臣入海西境後自峽而海自海而峽又兩次往來於平山府東西十數州幾皆周遍凡係道內民情民瘼幾皆領略別無大弊之不可不趁今釐革者而獨金川郡大小南面新設訓局屯若一日不撤則貽一日之害二日不撤則有一日之憂輒敢論列于左臣自入關西境沿路所經各邑凡係民隱悉心探訪則爲弊之端不一而足而或有瑣細不足煩上聞者或有自下可以矯革者出道後輒言于本邑守宰使之趁卽矯革臣之足跡所未到及耳目所未接處則雖未知更有何弊而大要一路通患其目有四輒敢逐段條列尾附淺見以備睿裁一金川郡大南面小南面有宗親府司圃署折受火田而逆復爲訓將時換設訓屯於本面貽害民邑不一其端凡加耕執卜之法例皆隨起收稅本屯之屬該府該署時踏驗土品較量年事酌定應納之數故民皆樂赴少無弊端矣自屬該營之後不顧陳起之虛實又不恤年穀之豐歉一番執起有加無減甚至於有文券民田亦謂之挾起差送屯監威喝操縱少有稱冤之民推捉鞭撻罔有紀極此其爲弊之一也白峙鎭牙兵例以本面閑丁隨闕塡充而托名屯案之民該邑該鎭雖有闕額不敢擧論不得不分疤於各面兩面所當之軍役今則十三面替當此其爲弊之二也所謂募民皆是東西烏合之輩募入之後烟役身役一例勿侵故豪悍閑雜之類視如樂土聞風棼集元居民人少咈其意則訐訴該營必逞憾而後已一境嗷嗷如逢亂離而本道營邑亦莫敢誰何此其爲弊之三也凡此三弊卽擧其最尤甚者而至於募民一事最爲隱憂矣本郡介在畿海之間而本面距東郡近爲七八十里遠過百餘里絕峽荒村官念之所不及而今爲逋民淵藪竊發之患種種有之近來諸道活雉軍之處處橫行卽同一類也上項屯民之弊視此還屬細事謀國之地若果深念則些少軍食之艱恐不宜暇顧故臣於潛行時詳聞此弊出道後本面大小民人十百成群涕泣來訴曰訓屯若不罷則民將渙散斯速上聞還屬兩衙門則可以支保云故面面慰諭俾各奠居而隱憂旣若此衆願又如此今若如前還屬則上所云三大弊將不期袪而自袪又若拘於京營形勢有難續續變通則一依各宮房各衙門折受例自本官執起收稅定色吏上納亟罷別將差送之擧屯民募入之弊則在該營無少損在本郡省大瘼趁卽釐革恐不可已一勅庫爲弊兩西同然而列邑守令典守不謹雖以已現發者言之海西之豐川應留錢爲一千七百四十兩而時在只是三百餘兩關西之定州應留錢爲二千兩而時在只是一百九十兩槪由於斂散不均漸致耗縮二勅需留庫本不如數儲留監色作爲私橐吏民視以臥債流來逋欠誠有莫可收拾之慮甚至爲守令者恣意犯用臣於數邑執頉之後列邑擧皆東西稱貸茍免目前之生梗而其能如式恒留有未可必未經諸邑亦可推知事之寒心莫此爲甚所謂支勅時富民都監抄出境內居民之稍饒者勒差都監使之擔當責應及夫支勅之後營門會減之數不足相當則該守令初不從他補給使該監全數充納一經勅監無不傾家破產轉而至於徵隣徵族富民貧民俱受其困將無以奠居國體之苟簡容有極哉謂宜嚴飭兩道庫儲之虛留者使之趁卽徵捧如數充上後道臣之春秋巡審時邑邑反閱著以爲常則歛散之節典守之方似不至如今日之蕩然若其支勅之需尙無一定之規竸務豐侈轉相倣效守令負債多則近千少不下數百旣不能捐廩而補債則畢竟侵民理所必至參酌磨鍊宜有定式當民都監差出之例爲先嚴加禁斷每當遠接使伴送使下去時先察此一款如有犯者該守令及不飭之道臣隨現重勘則宜不敢如前襲謬苟如是則公貨庶無耗失之弊生民可免侵虐之若目下捄弊無出於此令廟堂申飭兩道期有實效恐合事宜一關西之民庫卽海西關東之詳定庫三南之大同庫也如守宰迎送時夫刷馬價及營納雜種等價皆從民庫出比來物價不齊比諸定式或多增加亦不無憑公濫下之數臣謹遵聖敎栍邑及歷路數三大邑限五年泝考磨勘件則營門磨勘件之外又有所謂邑上件者假如營門磨勘用下之數爲一千兩而邑上件則爲二千兩之多而爲守令者諉以公下無意補給一年二年轉成鬼錄此實道內諸邑之通患若不及今變通則前頭之弊有不可勝言蓋此各邑民庫之當初設置也量其所捧計其所出必使後此相當初無不足之患而其後用道無節別下層生又從以吏缘爲奸從中濫下今至於莫可收拾之境而第其一分矯捄之策上所陳年久鬼錄者一倂蕩滌後邑上件之謬習永爲革罷以其一年應捧之數俾爲一年用下之資而明定其用下條件成出節目毋敢違越而所謂用下條件先令監兵營就其各樣卜定中不得不取用者外不緊名色幷爲減罷然後各邑操切之方庶有成效一還穀糶糴時大小米雖許相代而本道則每當畓農失稔之歲輒以小米代捧故大米漸縮小米漸加以其最多處而言之定州之元還大米已還分外時留庫四萬一百餘石內小米代留爲三萬五千二百餘石至於永柔肅川等數邑方以還穀中大米之夥多請作小米此外小米豆太之以皮雜穀折米代留幾乎邑邑皆然而淸北諸邑最爲尤甚雖無朝令隨其貴賤任自代捧甚至有單代捧之弊以此之故名色相左穀簿紊雜雖有一二邑守宰方留意於還作本色而積年流弊亦難責一朝矯捄臣雖不能逐邑及閱而餉穀體重有不可一任其謬例申飭道臣穀名相左處定其年限使之次次還作本色至如大米夥多處亦卽從長變通恐合事宜一關西軍丁之弊誠爲一道之巨瘼臣於潛行時細探則虛伍之弊無邑不然出道後牒訴繁委者太半因疊役一事以此益知爲弊之滋甚而實乏方便可捄之要矣本道民戶鄕將吏奴幷計爲二十九萬九千五百餘戶而軍總合爲三十六萬六千三百餘名雖使戶出一丁軍加於戶已是六萬六千八百有奇軍額之難充可以推知疊役虛名職由於此里代定之外又有隣代定族代定之法一里所納之布不知爲幾十名每當收布之時鞭撻懲督急於催科雖在樂歲擧懷荷擔脫有不虞誰將負羽矯捄之方實無他策而旣承具意見陳聞之命故如對道臣守宰輒先討此弊則或言戶布一款可捄目前道內一二邑亦有已行者云而新法創行在所難愼則非但於未試之邑不可輕議雖以已行之邑言之儒鄕輩之初無身役者一自戶布創始之後若於混同應役擧切革罷之願假使行之無弊布則有之軍將安出參之聞見揆以事理則閑丁搜括最似兩行而無弊大抵西俗多不守分退校老卒之兒皆懷挾册之計邊塞鎭堡之人絕無操弓之類家產稍饒者百計行賂或陞鄕或陞校一經校鄕數世免役如是之故閑丁日縮小民偏困今若汰櫛校院餘額嚴防濫陞圖差之弊則一里可得五六良丁一防可得數十良丁以此代彼庶不至於如前虛伍此不足爲永久蘇革之道而或不無一分矯捄之效而至於京各司勿侵之關殆無限節易致有夤緣隱匿之端此亦量宜操切恐在不已竝令廟堂嚴飭京外實合事宜一平山士人申恪妻首陽鄭氏故學生震燁之女也震燁母病血指一鄕稱其孝震燁臨死鄭氏年纔十五六爲囓指及嗇歠粥三年哀毀動人聞者皆稱曰孝子之門又生孝女服關歸于申事舅姑奉祭祀一以誠孝其夫不幸病死鄭氏矢心自裁舅姑寬譬之甚摯以其侄子子之以慰其心鄭氏泣告曰孝烈雙全古人所罕然舅姑之敎敢不服從自是後夷然無幾微色舅姑信之無疑旣葬卒哭後一日負螟兒號哭於筵几退歸寢所仰藥自處家人奔救已無及矣一死人之所難倉卒捐生古或有之而至若鄭氏之從容自盡視死如歸求諸往牒亦所罕有如此節烈恐不容泯沒請令該曹稟處一案州兵營官奴甲孫之妻金召史夫死晝夜號哭不脫襄麻粥飮延命以終三年過禫之後飮藥將絕家人急救之幸不至死自是結幕於夫墳之側至今便作髑髏一縷堇存鄕中士女莫不嗟嘆金召史不過以閭巷間至微至賤之類乃能矢心守墳雖生如死論其節行殊賢乎一時殉身其在風厲之道合施褒尙之典請令該曹稟處○關西海西殺獄審理別單略曰龜城府崔召史鏖打李三致第七日致死丁未二月二十四日囚屍親尹召史初檢招內女矣夫李三致與崔女同居一庭之內如或飮酒則入崔女房詰据之弊間多有之矣本月十八日初昏矣夫泥醉入崔女房矣高聲曰崔召史以鏖打我頭邊云驚駭視之則右耳根後血痕淋漓仍爲成病一十四日致死而臨死遺言曰我今死矣此專由於與崔女相閧時以鏖被打之致云當初相閧時初不目覩亦無看證而病勢危重故二十三日請來醫人胸膛六處脊背一處艾灸云云正犯崔召史招內李三致常時有意於女矣身女矣夫以驛卒或當出他之時則三致或入房中欲爲奸犯故據理誚責矣本月十八日初昏矣身獨坐房內洗衣熨鏖之際三致泥醉入房仍執矣身欲接矣口故矣女十餘歲兒見此叱辱則三致亂打矣女出去矣三更量拔刀入房女矣裳袴挽執裂破欲奸矣身故脫身避出則隨後出來無數亂踏而去女矣身以幺麼女人何能敺打壯男乎耳後裂傷乃渠泥醉顚倒時受傷乎矣身未得知之更招以爲三致每欲强奸故欲爲告官而爲人所挽欲告矣夫而畏矣夫或有可疑之端而未果矣伊夜又有悖擧故數三次打顂而已云云初檢官龜城府使李澄萬結辭內被打致死明白無疑而崔女常時行淫狼藉與三致同居一庭潛奸已久而其夫以驛卒每多出他之時則暗地和應情意繾綣以其醜聲之傳播欲掩其跡乃於今番拒絕不聽則彼此詰据不是異事而其時崔女適爲熨衣擧而擊之亦是固然以渠所招觀之只爲打顂云爾則以鏖敺打斷然無疑初檢結辭中崔女常時行淫狼藉之說旣非囚供又非廉探而若是質言極涉突兀獄體不當若是此獄則被打致命更無可疑而女子之行莫先於貞烈莫辱於强暴昏夜倉卒之頃將未免玷汚之境則捍禦之道惟力是視刀劍傷木石敺宜不暇擇若使崔女明言打殺之由則愈彰其烈而惜乎其愚不出此迂回其說但云三四批顂也至於初檢官結辭可謂洗瘢覓疵道臣雖已論題檢狀難免失格鄕曲賤女乃能潔身免恥如此可尙而不可罪其在表而出之道合施傅生之典鐵山徐乭男敺打金承秋當夜致死乙巳九月二十四日囚屍親張召史初檢招內女矣夫金承秋以土器匠爲業而徐乭男處土器價一兩七分未推矣今二十三日夕食時矣夫往促其錢則乭男以眞木杖敺打左鬢邊頭部破碎鷄鳴時致死夫鬪閧時女矣身旣不目擊看證誰某元無知得而隣人朴哥來言承秋被打於乭男故以眞末餠附之云行兇眞木杖矣媤父推得云正犯徐乭男招內隣人金聖浩亡妻永窆次矣身夫妻同往看事而守家無人故以穀草掩門矣二更量矣妻不在聖浩家亦有犬吠聲故還矣家開戶視之則金承秋方奸矣妻故以鎌子先割矣妻頭髮則承秋奪其鎌似有反害之狀故急取眞木杖極力揮打則矣妻及承秋俱爲逃避矣鷄鳴時承秋致死敺打分明何敢隱諱云干連林白從招內伊日初昏矣甥侄金承秋自乭男家流血而來到庭邊顚仆故扶入房中往問委折則乭男曰承秋深夜無故入吾家故敺打云云此獄卽是奸所捕捉而先割淫婦之髮又打奸夫之頭被打致命旣在當夜則循例成獄償命恐非可論黃州牧文道玄椎打李蕡卽地致死丙午八月二十八日囚屍親李次乭初檢招內今月二十七日日暮時矣身於隣家傷打豆之際見矣身三寸叔蕡入于文道玄家矣忽出哀若聲故驚往道玄家則矣叔被打於道玄處已仆庭中而道玄見矣身又欲敺打故生怯還出手執道里介更入則矣叔已死而流血狼籍故以道里介數次揮打道玄仍爲結縳告官云正犯文道玄招內矣身自是盲人今月十五日又得邪疾喪性發狂則矣兄請來盲人姜中郁等讀經矣今二十七日李蕡汎醉而來言于矣身曰如汝邪鬼吾豈不打殺云而以道里介子揮打故矣身哀乞出去矣夕時李蕡更爲來到敺打矣身故矣身手執松木椎揮打李蕡則李蕡顚仆庭中連兩次揮打則李蕡一呼殺人之聲其侄次乭聞聲而來結縳矣身矣李蕡之死旣出於矣身敺打之後則矣身豈敢發明云云此獄顚狂失性殺人者減死定配明有律文則一向同推恐非法意○平山殺獄按覈別單略曰臣馳進平山府載寧郡守金基厚白川郡守鄭東驥免山縣監金思義參査官差定應問各人一倂捉來會同推覈干連趙匡辰招內到此地頭何必受刑直招乎朴女殺死果在於二十日朝前而行兇時光景則縳而縊之者矣身及崔女之合力云云干連討捕兵房趙鳳元招內趙匡辰以李次望往來之狀先言於矣身而捧賂一款曖昧云云婢四丹招內朴女戕殺時矣身不爲參見事及以匡辰指揮之言一從納供之由已悉於前招別無更達之事云云匡辰更招以爲矣身與崔女爲至親而匡善年幼耳目不煩故果與漫染犯此醜穢難貰之罪朴女入門之後知此事狀顯有不滿之色乙巳四月十五日來到崔女家崔女以爲吾兩人之事朴女知之若不滅口將致大事云云及到二十日朝前匡善借鞍次出他婢僕以採菜次出去後矣身與崔女同力作此戕害人命之擧而縊項則矣身先手剌項則崔女先手殺人奸淫兩大罪案旣已自服則至如四丹吏招鳳元給賂等事便是枝葉不足深卞驅陷李次望事則崔女淫行旣露之後必將有奸夫一人故構捏同里中異姓一人欲爲自脫之計朴女受縳之時豈無號叫之聲而家無隣比人皆出他雖或有聲無人可聽云云更招以爲矣身與崔女交奸始自癸卯春間刺殺之時崔女二次刀剌尙慮其不得卽地致斃矣身繼用二刀合爲四庫縊項物件卽朴女房中所置之布巾行兇刀子卽崔女家中截桑刀云云匡辰與崔召史面質匡辰向崔女曰吾輩事今已綻露國法至嚴爾亦從實納招可也崔召史招內矣身則實無犯手之事云云臣於辭出後取考初覆檢文案及本營會査時諸招反復參互則崔女及李次望之終始抵賴固其勢也而獨怪夫趙匡辰之以崔女近親不惟不思掩諱乃反暴揚之初則隱暎閃倏末乃挺身立證揆以常理殊不近似此獄肯綮似在於匡辰故各人取招時先以閑漫情節雜問他囚待諸供各有湊泊本情漸至闖現始乃發問目取招於匡辰或令與匡辰面質或令於匡辰所見處各一互相面質及到情窮語遁後始爲加刑而以其有班名故姦淫一款猶不忍汚口只以朴女殺死時節次從淺入深逐條盤詰則刑至七度忽然直招罪人承款之後所當準次嚴訉到底窮覈俾無絲毫敢隱而重獄反案有難造次仰體審克之德意不敢已見之自信卽地停刑草草撤査潛行往來時遍尋坊曲詳探物議則萬口一談皆云朴女之死冤可雪也匡辰之罪殺無惜也故更爲發關諸査官依前會推則姦淫崔女年月及剌縊朴女節次始乃一一承款又不惟渠之承款而已至向崔女曰國法至嚴吾旣直招汝亦直招云卽此而其交姦之跡行兇之節更無一毫餘蘊矣若以殺獄而論則一人致死宜無兩人償命之理而此獄則以殺獄而兼淫獄造謀加功本無差殊雖或强分首從崔女則淫婦也悍姑也跡其所行何所不爲而白晝殺人恐非女子之所敢生心者匡辰則縳而縊刺而又剌之說渠旣歷歷指陳而致命之傷由於後刺則斷以元犯恐無可疑內而威脅妖婢外而締結猾校必使之攙引喪人李次望以掩其昏夜着喪笠往來之跡者節節陰慘李次望初檢面質招中汝必見汝矣一家宅喪人而誤認之致云者可知其已致疑於匡辰而牢囚三年死不敢顯言者足見匡辰輩之自來武斷莫敢誰何大抵此獄之至今疑晦者一則由於初不成獄一則由於雖成獄而間有橫罹者要之爲營邑均有所失道臣體重雖不敢直請勘斷而前前道臣則偏信檢官之見宜成獄而不成獄者難免失着而屍親加刑尤是意外前道臣則獄案雖追成段落不分明且治獄治盜刑具各殊而乃於殺獄取招輕施周牢之刑者大違格例且關後弊其時本營中軍不可不重勘以懲日後至於檢官則屍帳所錄率多疏漏以被刺而爲自刺未免大段舛謬檢狀體重凡係罪人所供無論緊漫一依其言詳錄無遺者乃是法例而今此初覆檢狀中或有罪人之所不言而混錄者或有罪人之所言而闕錄者囚供添刪有乖獄體一幷重勘恐不可已罪人崔召史趙匡辰幷具格嚴囚趙鳳元四丹幷依前枷囚李次望亦一體具格嚴囚以待處分